open-index/open-wikipedia-markdown huggingface dataset:
W. R. Bennett

**William Robert (Bill) Bennett** (11. heinäkuuta 1921 Durban, Etelä-Afrikka – 29. elokuuta 1988 Greenslopes, Brisbane, Queensland, Australia) oli australialainen kirjailija.

Etelä-Afrikassa syntyneen Bennettin vanhemmat olivat australialaisia. Bill oli vielä aivan pieni, kun perhe palasi Australiaan, ja hän kävi koulua Brisbanessa ja aloitti asentaja- ja sorvaajaharjoittelijana. Bennett liittyi Royal Australian Air Forceen (RAAF) toisen maailmansodan aikana ja jälleen Korean sodan aikana. Sodanaikaisista palveluksistaan hän sai Distinguished Flying Cross (DFC) -kunniamerkin ja siihen lisänauhan Korean sodan aikana. Lisäksi hänelle myönnettiin Yhdysvaltojen DFC ja Air Medal.

Kirjoittaessaan 1960-luvulla 28 lyhyttä toimintaromaania ilmataisteluista Bennett hyödynsi sotakokemuksiaan. Kirjat eivät ole korkeakirjallisuutta, mutta niissä on aitoutta, joka vie lukijan teknisesti täsmällisellä ja kiinnostavalla tyylillään keskelle taisteluja. Niitä on käännetty monille eurooppalaisille kielille. Lisäksi hän kirjoitti 1970-luvun alkupuolella kaksi vakoiluromaania. Bennett oli siihen aikaan kustantaja Horwitzin tärkein sotakirjailija.

## Suomennetut teokset
* *Hävittäjälentäjä* (*Hurricane Pilot*), suomennos: H[ilkka] Orava. Tapiola: Viihdekirjat, 1965. - (Voittokirjat ; 31.).
* *Punainen leveysaste* (*The Red Parallel*), suomennos: Niilo Nopanen. Tapiola: Viihdekirjat, 1966. - (Voittokirjat ; 38.).
* *Liekehtivä taivaanranta* (*Flak Alley*), Suomennos: H. Suikkanen. Tapiola: Viihdekirjat, 1967.
* *Yöhävittäjät* (*Nightfighter*), Suomennos: R. Säämänen. Tapiola: Viihdekirjat, 1968.
* *Lentävä paholainen* (*War wings*), Suomennos: R. Säämänen. Tapiola: Viihdekirjat, 1969.
* *Jokeri-laivue* (*Flames in the Sky*), Suomennos: A. Virtanen. Tapiola: Viihdekirjat, 1970.

## Lähteet
Eurooppatie E60

**Eurooppatie E60** on yksi itä-länsisuuntaisista eurooppateistä. Se on noin 8 200 kilometriä pitkä, ja siten toiseksi pisin eurooppatie. Se alkaa Ranskan Brestistä ja päättyy Kirgisian ja Kiinan rajalla sijaitsevalle Erketš-Tamin raja-asemalle. Tie kulkee Ranskan, Sveitsin, Saksan, Itävallan, Unkarin, Romanian, Georgian, Azerbaidžanin, Turkmenistanin, Uzbekistanin, Tadžikistanin ja Kirgisian alueilla. Romanian Constanțan ja Georgian Potin välillä tie on piirretty kulkemaan Mustanmeren halki lauttareittinä, samoin myös Kaspianmeren halki Azerbaidžanin Bakun ja Turkmenistanin Türkmenbaşyn välillä. Suurimpia kaupunkeja tien varrella ovat Nantes, Zürich, Wien, Budapest, Cluj-Napoca, Bukarest, Tbilisi, Baku, Ašgabat ja Dušanbe.

## Kuvia

File:150614-Autoroute-A36-16.jpg|E60 Ranskassa
File:A12 Reschenpaß 2.JPG|E60 Itävallassa
File:Nyárádtő2009-6.JPG|E60 Romaniassa
File:The direction?.jpg|E60 Georgiassa
File:Sary-Tash (1) (32544735406).jpg|E60 Kirgisiassa
Kanto Ensemble

**Kanto Ensemble** on helsinkiläinen vanhan musiikin aarteita etsivä ja esittävä a cappella -yhtye.

Yhtyeen tarkoitus on etsiä ja esittää eurooppalaisen vanhan, erityisesti renessanssiajan musiikin aarteita. Yhtye haluaa osaltaan kantaa ja edistää ikiaikaisen musiikin esittämistraditiota ja samalla laskea säveltaiteen kerrostumien vuosirenkaita, pala kerrallaan.

Yhtyeen laulajat ovat esiintyjinä Suomen menestyksekkään vanhan musiikin liikkeen kantavia voimia, joiden repertoariin kuuluu monien solistitehtävien rinnalla myös jäsenyydet eturivin a cappella yhtyeissä kuten Lumen Valo, English Vocal Consort of Helsinki, Ensemble Petraloysio, Key Ensemble, Giardino Novo, Camerata Aboensis.

Yhtyeen perustajana ja taiteellisena primus motorina toimii pitkän linjan a cappella -laulaja basso Juha Suomalainen. Hän on ollut mukana yhtenä perustajajäsenistä aloittamassa 25-vuotisjuhliaan viettävän kahdeksanjäsenisen Lumen Valo –lauluyhtyeen toimintaa ja on myös vanhaa musiikkia julkaisevan, Ylen Radio 1 –radiotoimittajien tunnustuspalkinnolla palkitseman SIGILLUM –levymerkin isä. 
  
## Jäsenet
*David Hackston, kontratenori 
*Mats Lillhannus, tenori
*Valter Maasalo, baritoni
*Juha Suomalainen, basso

## Aiheesta muualla
*https://www.facebook.com/pg/kantoensemblehelsinki/
Martha Ingram

**Martha Robinson Rivers Ingram** (s. , Charleston, Etelä-Carolina, Yhdysvallat) on yhdysvaltalainen yritysjohtaja ja hyväntekijä. Hän peri Ingram Industries kirja-, vakuutus- ja merikuljetusyrityksen omistuksen ja nousi vastuuasemaan Ingram Industries -konsernissa hänen miehensä E. Bronson Ingram II:n (1931–1995) kuoltua. Maaliskuussa 2018 yhdysvaltalainen talousjulkaisu Forbes arvioi Martha Ingramin ja hänen perheensä omistustensa  arvoksi 5,0 miljardia dollaria.

Konsernin tietokoneisiin liittyvä jakelutoiminta eriytettiin julkisesti noteeratuksi Ingram Micro -yritykseksi vuonna 1996. Tämä yritys myytiin joulukuussa 2016 kiinalaisomistukseen. Konsernissa on jäljellä Ingram Marine, Ingram Book ja Ingram Insurance ryhmät. Esimerkiksi konsernin Ingram Marine operoi 5&nbsp;000 proomua ja yli 140 hinaajaa Yhdysvaltain sisäisillä vesiteillä.

Ingram toimi vuosina 1995-1999 konserniyhtiön toimitusjohtajana ja vuosina 1999-2008 yhtiön hallituksen puheenjohtajana. Sittemmin yrityksen toimitusjohtajaksi nousi  hänen poikansa Orr ja hallituksen puheenjohtajan John. Tytär Robin toimii johtokunnan jäsenenä. Pojista David osti videopelejä ja videoita välittäneen Inram Entertainmentin hallintaansa.

Martha Ingram on suorittanut alemman korkeakoulututkinnon Vassar Collegessa New Yorkissa historia pääaineenaan. Hän toimii Nashvillen Vanderbiltin yliopiston johtokunnassa suvun perinteiden mukaisesti ja on perheineen tukenut yliopiston rakennus- ja koulutushankkeita sekä professuureja myös rahellisesti. Hän lahjoitti vuonna 1998 perheineen 300 miljoonaan dollaria yliopistolle. Hän on toiminut presidentti Nixonin vuonna 1972 nimittämässä esittävän taiteen John F. Kennedy Centerin taiteen neuvoa-antavassa komiteassa. Sen toimintaa nähtyään, paljolti Ingramin aloitteesta Nashvilleen perustettiin sittemmin monipuolinen kulttuurikeskus (Tennessee Performing Arts Center, TPAC), joka avattiin vuonna 1980. Hän oli kehittämässä myös Nashvillen sinfoniaorkesteria ja on johtanut yhdysvaltalaisen Spoleto Festivalin hallitusta.

## Lähteet
Tamara Gustavson

**Tamara Hughes Gustavson** (s. 1961) on yhdysvaltalainen yritysjohtaja, perijätär ja miljardööri. Hän on suurin itsepalveluvarastointiyritys Public Storagen osakkeenomistaja 10 prosentin omistusosuudella.  Maaliskuussa 2018 yhdysvaltalainen talousjulkaisu Forbes arvioi hänen omistustensa rahelliseksi arvoksi 4,4 miljardia dollaria. Myös hänen isänsä ja veljensä (B. Wayne Hughes Jr.) ovat miljardöörejä.

Public Storagen perusti hänen isänsä B. Wayne Hughes yhdessä liikekumppaninsa kanssa vuonna 1972. Gustavson tuli yhtiön palvelukseen vuonna 1983 ja toimi yhtiössä vuoteen 2003 saakka yleten varatoimitusjohtajaksi. Sitten jäi hoitamaan perhettään. Vuodesta 2008 lähtien hän on toiminut johtokunnan jäsenenä. Hän on työskennellyt myös hänen isänsä perustaman toisen yrityksen (American Homes 4 Rent) hallituksen jäsenenä ja omistaa yrityksestä suoraan 5 prosentin osuuden.

Gustavson opiskeli University of Southern Californiassa (USC, B.Sc./B.A., 1983). Hän on naimisissa näyttelijä-tuottaja Eric Gustavsonin kanssa, heillä on kaksi lasta. Perhe asuu Kalifornian Malibussa.

Gustavson on tehnyt lahjoituksia muun muassa autismin, Parkinsonin taudin ja muiden sairauksien tutkimukseen. Hän toimii University of Southern Californian johtokunnassa (trustee) ja USC:n lastentautien laitoksen johtokunnassa.

## Lähteet
Paatso

**Paatso** on sukunimi, joka on muun muassa seuraavilla suomalaisilla henkilöillä:

*Ilari Paatso (1943–1990), näyttelijä
*Liisa Paatso (1945–2018), näyttelijä
*Rinna Paatso (s. 1969), näyttelijä
*Sanni Paatso (s. 2002), lapsinäyttelijä
Ronda Stryker

**Ronda E. Stryker** (s. 1954) on yhdysvaltalainen yritysjohtaja, hyväntekijä, perijätär ja miljardööri. Hänen isoisänsä oli lääketieteen tohtori, ortopedi Homer Stryker (1894–1980), joka perusti lääketieteellisen tekniikan alalla toimivan Stryker Corporationin vuonna 1941.  Ronda Strykerin  varallisuus on tätä perua, ja on kasvanut merkittävästi (osaksi pörssilistautumisten ja yritysostojen kautta) sinä aikana, kun hän on toiminut vuodesta 1984 eli yli 30 vuoden ajan yhtiön hallituksessa. Maaliskuussa 2018 yhdysvaltalainen talousjulkaisu Forbes arvioi hänen omistustensa arvoksi 5,1 miljardia dollaria.

Stryker suoritti alemman korkeakoulututkinnon vuonna 1975 (B.A./B.Sc.; University of Northern Colorado Foundation Inc) ja valmistui maisteriksi vuonna 1982 Länsi-Michiganin yliopistosta (Western Michigan University). Hän on naimisissa, kolmen lapsen äiti ja asuu Michiganin osavaltion Portagessa. 

Hän on miehensä kanssa tehnyt merkittäviä lahjoituksia hyväntekeväisyyteen. Vuonna 2011 hän lahjoitti 100 miljoonaa dollaria uuden Homer Strykerin mukaan nimetyn lääketietellisen laitoksen perustamiseksi Länsi-Michiganin yliopistoon. Vuonna 2016 pariskunta lahjoitti 20 miljoonaa dollaria Harvardin yliopiston globaalin terveydenhoidon ja sosiaalilääketieteen laitokselle (Harvard Medical School Department of Global Health and Social Medicine) oikeudenmukaisen terveydenhoidon edistämiseksi. 

## Lähteet

## Aiheesta muualla
*NYSE:STRYKER CORP (SYK)  (nyse.com)
*https://www.stryker.com/us/en/about/history.html#nineteenfifty  (stryker.com)
Katherena Vermette

**Katherena Vermette** (s. 29. tammikuuta 1977 Winnipeg, Manitoba) on kanadalainen métiseihin kuuluva runoilija, prosaisti ja elokuvaohjaaja. Hän voitti vuonna 2013 Kenraalikuvernöörin palkinnon ensimmäisellä runokokoelmallaan (*North End Love Songs*). Hän on lisäksi muun muassa kirjoittanut romaanin *The Break* (2016). 

Ensimmäisen uransa Vermette loi lastentarhan henkilökunnassa. Hän debytoi elokuvantekijänä vuonna 2016 dokumentilla *this river*.

## Lähteet
Stian Hole

**Stian Hole** (s. 20. maaliskuuta 1969 Oslo, Norja) on norjalainen graafinen suunnittelija, kuvittaja ja lastenkirjailija. Hole on valmistunut Norjan Valtion käsityö- ja taideteollisuuskoulusta. Esikoisteos *Den gamle mannen og hvalen* ilmestyi 2005. Hänen palkittuja kirjojaan on käännetty monille kielille. Hän on kuvittanut sekä omia että muiden kirjoja ja tehnyt lehtikuvituksia ja suunnitellut cd-kansia.

## Palkinnot ja tunnustukset
* 2006 Norjan Kulttuuri- ja kirkkoministeriön lasten- ja nuortenkirjojen esikoisteospalkinto teoksesta *Den gamle mannen og hvalen* (2005).
* 2006 Brage-palkinto teoksesta *Garmanns sommer* 
* 2006 Norjan kulttuuriministeriön kuvakirjapalkinto teoksesta *Garmanns sommer *
* 2007 Bologna Ragazzi -palkinto teoksesta *Garmanns sommer*
* 2010 Deutscher Jugendliteraturpreis kuvakirjoille
* 2009 Bokkunstprisen
* 2009 Pohjoismainen lastenkirjapalkinto
* 2010 Brage-palkinto teoksesta *Garmanns hemmelighet*
Lisäksi hän on saanut useita kertoja Vuoden kaunein kirja -palkinnon

## Teokset
* *Den gamle mannen og hvalen*, kuvakirja, 2005
* *Garmanns sommer*, kuvakirja, 2006
* *Garmanns gate*, kuvakirja, 2008
* *Garmanns hemmelighet*, kuvakirja, 2010
* *Annas himmel*, kuvakirja, 2013
* *Morkels alfabet*, kuvakirja, Cappelen Damm, 2015

### Suomennetut teokset
* *Hermannin salaisuus * (*Garmanns hemmelighet*), suomentanut Virpi Vainikainen. Karisto, 2012  

## Lähteet
Leopold Hofmann

**Leopold Hofmann** (1738–1793) oli itävaltalainen säveltäjä. Hän oli varsinaiselta ammatiltaan kirkkomuusikko, mutta hän myös sävelsi tuotteliaasti soittimellista musiikkia. Hänen sinfonioitaan, konserttojaan ja kamarimusiikkiteoksiaan soitettiin eri puolilla Eurooppaa. Suuri säilyneen tuotannon määrä todistaa teosten ahkerasta kopioinnista aikanaan. Hofmannin varhaisimmat sävellykset ovat 1750-luvun lopulta. Hänen tuotantonsa kattaa noin 60 konserttoa, joista kahdeksan on kirjoitettu sellolle, joka oli tuohon aikaan harvinainen soolosoitin.

## Lähteet
Kaulbarsien aatelispalatsi

**Kaulbarsien aatelispalatsi** on alun perin Reinhold August von Kaulbarsin rakennuttama ja Carl Ludvig Engelin suunnittelema palatsi Tallinnan Toompealla, Virossa. Rakennus edustaa uusklassista tyyliä ja siinä toimii nykyisin Viron oikeuskanslerin kanslia.

## Historia

Kaulbarsien aatelispalatsin rakennutti Mõdrikun kartanon ja Rägaveren kartanon omistaja Reinhold August von Kaulbars ja sen suunnitteli tuolloin Tallinnan rakennusmestarina vuosina 1808–1814 työskennellyt saksalainen Carl Ludvig Engel. Rakennus valmistui vuonna 1814 ja se sai goottilaisesta Tallinnasta poiketen uusklassisen ilmeen. Tarton yliopiston päärakennuksen tapaan Kaulbarsien aatelispalatsin takafasadin päätykolmiota kannattelevat joonialaiset pylväät. Engel suunnitteli Tallinnaan useita uusklassismia edustavia rakennuksia, mutta kokonaisuudessaan ahdas ja keskiaikainen kaupunki ei häntä miellyttänyt, vaan hän muutti ensin Pietariin ja sieltä Helsinkiin, jossa hän oli rakentamassa uusklassista monumentaalikeskustaa. Vuonna 1850 palatsin uudeksi omistajaksi tuli luutnantti Alexander von Benckendorff ja rakennuksen oikean siiven etuovi koristeltiin Benckendorff-suvun vaakunalla. Vuodesta 1871 rakennuksen omistaja oli Vera von Stenbock ja vuodesta 1899 paronitar Natalie von Uexküll. Eri ministeriöitä on toiminut rakennuksessa 1920-luvulta alkaen ja vuonna 2004 rakennuksesta tehtiin Viron oikeuskanslerin kanslia.

## Rakennus
Kaulbarsien aatelispalatsi on etupuoleltaan kaksikerroksinen ja takafasadinsa puolelta kolmikerroksinen. Rakennuksen seinällä lukee latinaksi *Parentum voto ac favore*.

## Lähteet
Mira (täsmennyssivu)

**Mira** voi tarkoittaa seuraavia asioita:

* Mira, *Omicron Ceti*, Valaan tähdistössä sijaitseva muuttuva tähti, joka on myös kaksoistähti
* Mira-tähti, yleisnimenä: pitkäjaksoinen muuttuja
* Mira-Bhayandar, kaupunki Maharashtrassa, Intiassa
* Mira, naisen etunimi
* Mira, sukunimenä:
** Antonio Mira de Amescua (1577–1644), espanjalainen runoilija
** Aurora Mira (1863–1939), chileläinen taidemaalari
** Magdalena Mira (1859–1930), chileläinen taidemaalari
** Nicholas Mira, *Nick Mira* (s. 2000), yhdysvaltalainen musiikkituottaja
* HMS Mira, Ruotsin laivaston 1902–1944 käytössä ollut torpedovene ja yhteysalus
* Daihatsu Mira, automalli.
Aljona Bajeva

**Aljona Bajeva** (; s. 1985) on venäläinen viulisti. Hän syntyi musikaaliseen perheeseen ja aloitti viulunsoiton opiskelun viisivuotiaana Olga Danilovan johdolla Alma-Atassa, Kazakstanissa. Sittemmin hän opiskeli Moskovassa opettajanaan muiden muassa Eduard Gratš. Hän pääsi myös Mstislav Rostropovitšin ja Seiji Ozawan suojatiksi.

Bajeva voitti 16-vuotiaana 12. kansainvälisen Henryk Wieniawski -kilpailun suurpalkinnon Puolassa. Lisäksi hän on voittanut muun muassa Moskovan kansainvälisen Niccolò Paganini -kilpailun suurpalkinnon Venäjällä vuonna 2004 ja kultamitalin sekä yleisöpalkinnon kansainvälisessä Sendai-viulukilpailussa Japanissa 2007.

Bajevan ohjelmistoon kuuluu kymmenittäin viulukonserttoja. Hän on levyttänyt Max Bruchin, Dmitri Šostakovitšin, Karol Szymanowskin, Claude Debussyn, Francis Poulencin ja Sergei Prokofjevin teoksia. Hän on lisäksi erikoistunut vähemmän tunnettuihin teoksiin. Hän on tehnyt yhteistyötä sellaisten kapellimestareiden kuin Valeri Gergijevin, Vladimir Jurowskin ja Paavo Järven kanssa. Kamarimusiikkia hän on tulkinnut muiden muassa Martha Argerichin kanssa. Sonaatteja hän on usein esittänyt Vadim Holodenkon kanssa. Hän esiintyy usein suurilla kansainvälisillä festivaaleilla.

## Lähteet

## Aiheesta muualla
* AllMusic.com: Alena Baeva
Julija Saharova

**Julija Saharova** () on venäläinen viulisti.

Saharova soittaa Arianna-jousikvartetissa, mutta on myös solisti ja orkesteriesiintyjä. Hän on lisäksi toiminut muun muassa Erato-jousikvartetin perustajajäsenenä ja Alabaman sinfoniaorkesterin avustavana konserttimestarina. Hän teki debyyttinsä orkesterin solistina Moldovan filharmonikkojen kanssa kahdeksanvuotiaana ja lähti Venäjällä suorittamiensa opintojen jälkeen jatkamaan niitä Yhdysvaltoihin. Hän toimii Missourin yliopiston, St. Louis henkilökunnan jäsenenä.

## Lähteet

## Aiheesta muualla
* AllMusic.com: Julia Sakharova
USS Gloucester (1891)

**USS Gloucester** oli Yhdysvaltain laivaston tykkivene.

## Valmistus
Yhdysvaltain laivasto osti 23. huhtikuuta 1898 J. Pierpoint Morganin Philadelphialaisen Neafie and Levyn vuonna 1891 valmistaman jahdin *Corsairin*. Alus otettiin palvelukseen 16. toukokuuta päällikkönään Richard Wainwright.

## Palvelus
Alus liitettiin Pohjois-Atlantin laivastoon, jonka mukana se oli Kuuban vesillä vuonna 1898. Alus osallistui 3. heinäkuuta Santiagon taisteluun, jossa se ei kärsinyt tappioita. Alus tunkeutui 25. heinäkuuta Guanicassa Puerto Ricossa vallaten sen maavoimien käyttöön. *Gloucester* ja *USS Wasp* valtasivat 1. elokuuta Arroyon, joka luovutettiin seuraavana päivänä maavoimien hallintaan.

Syksyllä alus purjehti pitkin itärannikkoa New Yorkista Provincetowniin. Alus oli 1899-1902 koululaivana Annapoliksessa. ALus palautettiin palvelukseen 15. marraskuuta 1902 Norfolkissa ja se oli Pohjois-Atlantin laivueen komentajan esikuntana vieraillen Länsi-Intiassa ja pitkin Etelä-Amerikan itärannikkoa. Alus poistettiin palveluksesta 8. helmikuuta 1905 Pensacolassa Floridassa.

Alus liitettiin osaksi Massachusettsin ja New Yorkin Naval militiaa New York Cityyn, kunnes se palautettiin palvelukseen 7. huhtikuuta 1917 Brooklynissä. Alus valvoi New Yorkin satama-aluetta, kunnes se poistettiin alusluettelosta 12. elokuuta 1919. Alus myytiin 21. marraskuuta.

## Lähteet
Linda Catlin Smith

**Linda Catlin Smith** (s. 1957 New York) on yhdysvaltalainen säveltäjä. Hän varttui New Yorkissa, mutta asettui sittemmin Torontoon, Kanadaan. Hän opiskeli musiikkia sekä New Yorkissa että kanadalaisessa Victorian yliopistossa.

Smithin musiikkia ovat esittäneet muiden muassa Eve Egoyan, Elinor Frey, Philip Thomas, Colin Tilney, Vivienne Spiteri ja Jamie Parker. Smith on toiminut paitsi vapaana säveltäjänä, myös torontolaisen Arraymusic-kokoonpanon taiteellisena johtajana vuosina 1988–1993 ja monia taiteenaloja yhdistelevän performanssiryhmä URGE:n taiteellisena johtajana 1992–2006. Hän opettaa sävellystä yksityisesti ja Wilfrid Laurierin yliopistossa, Kanadan Waterloossa.

Smithin tuotantoon kuuluu esitettynä noin 75 minuutin kestoinen ooppera *[[Facing South]]* (2001). Hän on säveltänyt myös lukuisia teoksia orkesterille, kamarikokoonpanoille, barokkisoittimille, vokalisteille ja soolosoittimille. Kamarimusiikkiteosten joukossa on gamelanyhtyeelle ja jousikvartetille sävelletty *In the High Branches* (2008).

## Lähteet
Remains (Turku)

**Remains** on portugalilaisen Alexandre Farton alias Vhilsin teos Turun Telakkarannassa. Yli kuuden metrin korkuiseen ja viiden metrin levyiseen laivan keulaan on leikattu turkulaisten laivanrakentajien kasvokuvia. Teoksen paljasti Turun kulttuuripääkapunkivuonna 2011 kaupungivaltuuston puheenjohtaja Seppo Lehtinen Forum Marinumin edessä. Nykyinen sijaintipaikka on Telakkaranta. Teoksen on tilannut Turku 2011 -säätiö.

Teos rakennettiin STX Europen Turun telakalla kesän 2011 aikana. Ulkopinnalla olevat kuvat ovat vanhoja valokuvia satama- ja telakkatyöläisistä. Kasvokuvat ovat ruostumatonta terästä, mutta itse laivan keula on ruostutettu. Vhils kertoo saaneensa innoituksen teokseen Tapio Rautavaaran esittämästä kappaleesta Laivat puuta, miehet rautaa. Taiteilija sanoo teoksen olevan kunnianosoitus turkulaiselle laivanrakennusteollisuudelle ja siinä työskennelleille ihmisille.

Farto tunnetaan useista rakennusten päätyseiniin kaiverretuista muraaleista.

## Lähteet
Ksenija Zasorina

**Ksenija Zasorina** (, s. 1989) on venäläinen karateka. Hän voitti Kyokushinin keskisarjan maailmanmestaruuden 2018 ja on kolminkertainen Euroopan-mestari. Hän on kilpaillut myös kehonrakennuksessa.

## Varhaisvuodet
Zasorina suoritti 1. danin mustan vyön karatessa 2010 ja pian kaksi vuotta myöhemmin hän suoritti 2. danin.

## Kilpaura
Zasorina saavutti tammikuussa Yhdysvaltain keskisarjan mestaruuden, kun hän voitti loppuottelussa Iulia Pineginan. Elokuussa 2013 hän voitti hopeaa katassa All American Openissa.

Zasorina saavutti ensimmäisen kerran menestystä 2014 EM-kilpailuissa Bulgariassa, jossa hän voitti pronssia Maria Rasia vastaan käydyn ottelun päätteeksi. Hän saavutti myöhemmin marraskuussa EM-hopeaa avoimessasarjassa hävittyään loppuottelussa Maryja Bilalle.

Zasorina saavutti 2011 EM-hopeaa Saksassa, jossa hän hävisi loppuottelussa Julija Grigorjevalle.

Zasorina siirtyi 2016 ottelemaan raskassarjaan ja saavutti EM-hopeaa hävittyään loppuottelussa kolminkertaiselle Euroopan-mestarille Uljana Grebenštšikovalle.

Zasorina saavutti 2018 keskisarjan maailmanmestaruuden Tokiossa, voitettuaan loppuottelussa Irina Kriazhevan. Syyskuussa Zasorina saavutti Venäjän mestaruuten keskisarjassa voitettuaan loppuottelussa Julija Grigorjeva.

Zasorina saavutti 2019 ensimmäisen painoluokallisen Euroopan-mestaruuden voitettuaan keskisarjan loppuottelussa Julija Grigorjevan.

Zasorina saavutti pronssia maaliskuussa 2021 Venäjän mestaruuskisoissa. Loppuvuodesta marraskuussa koronapandemian vuoksi järjestetyssä EM-kilpailuissa hän onnistui voittamaan uransa toisen keskisarjan mestaruuden. Hän voitti loppuottelussa moninkertaisen naisten raskaansarjan mestarin Uljana Grebenštšikovan.

Maaliskuussa 2022 Zasorina saavutti Venäjän Cupin mestaruuden voitettuaan loppuottelussa Jelizaveta Zabelinan. Lokakuussa hän saavutti hopeaa Venäjän mestaruuskilpailuissa hävittyään loppuottelussa Elizaveta Zabelinalle. Joulukuussa pidettiin toinen Venäjän cup, joka käytiin avoimessa painoluokassa. Zasorina voitti turnauksen loppuottelussa Jelizaveta Zabelinan. Lisäksi hänet palkittiin parhaasta ottelutekniikasta.

Maaliskuussa 2024 Zasorina saavutti Venäjän cupin mestaruuden. Hän voitti alle 65-kiloisten loppuottelussa Svetlana Goldaevan. Lokakuussa Zasorina onnistui tekemään samoin myös Venäjän mestaruuskilpailuissa Moskovassa. Hän voitti loppuottelussa Daria Belovan.

## Yksityiselämä
Zasorina on ollut naimisissa Alejandro Navarron kanssa. Pari meni naimisiin Habarovskissa, Venäjällä 14. huhtikuuta 2018.

## Lähteet
Malin kansallismuseo

**Malin kansallismuseo** () on arkeologinen ja kansatieteellinen museo Malin pääkaupungissa Bamakossa. Sen pysyvät ja vaihtuvat näyttelyt esittelevät maan esihistoriaa ja sen kansojen pukuja, soittimia ja rituaaliesineitä. Museossa on myös nykytaiteen kokoelma.

Museo on saanut alkunsa Ranskan mustan Afrikan instituutin sudanilaisesta museosta vuonna 1953. Malin itsenäistyttyä vuonna 1960 siitä tuli maan kansallismuseo. Jean Loup Pivinin suunnittelema sudanilaistyylinen museorakennus on pystytetty Ranskan tuella vuonna 1981. Se avattiin remontin jälkeen uudelleen vuonna 2003.

Kansallismuseon kokoelmat käsittävät 8&nbsp;000 esinettä. Se järjestää elokuvaesityksiä, konsertteja ja konferensseja sekä osallistuu Bamakon valokuvabiennaalin tapahtumiin.

## Lähteet
Luvata

**Luvata Group** oli vuosina 2005–2017 toiminut suomalainen kuparituotteita valmistanut yritys. Luvata-nimi on nyt käytössä Mitsubishi Materials -yhtiön divisioonana **Luvata Special Products**, jonka Suomessa toimiva yhtiö on **Luvata Pori Oy**.

Luvata syntyi vuonna 2005, kun Outokumpu myi tytäryhtiönsä Outokumpu Copper Products Oy:n pääomasijoitusyhtiö Nordic Capitalille. 2010-luvulla yrityksen eri liiketoiminnot myytiin Saksaan, Kiinaan, Japaniin ja Yhdysvaltoihin. 

Vuoden 2008 Talouselämä 500 -listauksessa Luvata oli Suomen 26:nneksi suurin yritys. Alkuvuodesta 2011 Luvata työllisti 7&nbsp;800 työntekijää 19 maassa. Porin tehdas työllisti noin 550 henkilöä. Alkuvuonna 2018 Mitsubishin omistama Luvata Special Products työllisti noin 1&nbsp;700 henkeä seitsemässä maassa.

Vuonna 2011 Luvatan valssattujen tuotteiden liiketoiminta myytiin saksalaiselle Aurubis AG:lle, joka toimi tuolloin myös Yhdysvalloissa, Ruotsissa, Hollannissa ja Italiassa. Vuosina 2016–2017 Aasian kupariputkiliiketoiminta myytiin kiinalaiselle Zhejiang Hailiang Co. Ltd:lle, Pohjois-Amerikan lämmönsiirtotoiminnot yhdysvaltalaiselle Modine Manufacturing Companylle ja kupariputkiliiketoiminnot Waybill USA Inc.:ille; Luvatan erikoistuotteiden valmistus myytiin japanilaiselle Mitsubishi Materials -yhtiölle, joka jatkaa toimintaa Porissa nimellä Luvata Pori Oy.. 

## Katso myös
*Metallinkylä

## Lähteet

## Aiheesta muualla
* Luvata lähelläsi , Luvata Special Products 
* Luvata Special Products -verkkosivusto
Barcarola (veistos)

**Barcarola** on kuvanveistäjä Ukri Merikannon teos Turussa Yliopistonkadun ja Kauppiaskadun kulmassa. Veistos on yli kolmemetrinen ja se on valmistettu teräksestä ja kivikaarista, jotka on leikattu ja hiottu harmanvalkoisesta dioriitista. Kivikaarien takana on arkkitehti Pekka Pitkäsen suunnittelema Kiinteistö Aleksandra, joka myös verhoiltu dioriitilla. *Barcarola* paljastettiin vuonna 1991 ja teos tilattiinkin juuri Pekka Pitkäsen pyynnöstä. 

Merikannolle tyypillisiä ovat teokset, jotka koostuvat kolmesta tai neljästä toisiinsa liitetystä kappaleesta, joiden koverat ja kuperat muodot herättävät mielikuvia tuulen pullistamista purjeista tai veneistä. Myös teosten nimissä on usein jotain mereen tai veteen liittyvää. 

Muodon ja nimeämisen perusteella Barcarolaa voisi sanoa hyvinkin tyypilliseksi Merikannon teokseksi. Barcarola on Venetsian gondolieerien käyttämä musiikkityyli, jonka sanotaan simuloivan veneen lipumista aalloilla gondolieerin rytmikkäästi soutaessa venettä.

## Lähteet
Ariete (1887)

**Ariete** oli Espanjan laivaston Ariete-luokan torpedovene.

## Valmistus

Alus tilattiin 1. kesäkuuta 1886 John I. Thornycroftilta, missä köli laskettiin 28. syyskuuta 1886. Se laskettiin vesille 21. toukokuuta 1887.

## Palvelus
Alus tuhoutui tulipalossa 10. joulukuuta 1905 Cadizissa.

## Lähteet
*

### Viitteet
Demi Stokes

**Demi Stokes** (s. 12. joulukuuta 1991 Birmingham) on englantilainen jalkapalloilija, pelipaikaltaan puolustaja. Hän on pelannut Englannin maajoukkueessa vuoden 2022 EM-kilpailujen päättyessä 67 maaottelua ja tehnyt niissä yhden maalin.

Stokes esiintyi ensimmäisen kerran Englannin naisten maajoukkueessa tammikuussa 2014 ottelussa Norjaa vastaan. Hän pelasi vuoden 2017 EM-kilpailuissa, joissa Englanti selviytyi välieriin, jokaisessa Englannin viidestä ottelusta ja oli avauskokoonpanossa kaikissa muissa paitsi merkityksettömässä alkulohkon viimeisessä ottelussa. MM-kilpailuissa 2019 hän pelasi yhden alkulohko-ottelun, puolivälieräottelun ja välieräottelun alusta loppuun. EM-kilpailuissa 2022 hän kuului kultaa voittaneeseen Englannin joukkueeseen mutta ei päässyt lopputurnauksessa kentälle. Vuonna 2010 Stokes kuului Englannin joukkueeseen alle 20-vuotiaiden MM-kilpailuissa.

Seuratasolla Stokes on edustanut Sunderlandia vuoteen 2011, Pohjois-Amerikassa Etelä-Floridan yliopistoa ja kanadalaista Vancouver Whitecapsia sekä vuodesta 2015 kotimaassaan Manchester Cityä.

## Lähteet

## Aiheesta muualla
Kimmo Ojaniemi

**Kimmo Ojaniemi** (s. 7. heinäkuuta 1957) on suomalainen taidemaalari, kuvanveistäjä ja valokuvaaja.

## Henkilöhistoria
Ojaniemi opiskeli Turun piirustuskoulussa 1983–1987. Ensimmäisen kerran hänen teoksiaan nähtiin kuitenkin  näyttelyssä jo vuonna 1973. Hän on pitänyt kymmeniä yksityisnäyttelyitä ja osallistunut yli sataan yhteisnäyttelyyn enimmäkseen Suomessa mutta myös ulkomailla. Teoksia on lukuisissa museoiden, liikelaitosten ja yksityisten keräilijöiden kokoelmissa. Ojaniemi on saanut useita valtion ja säätiöiden jakamia apurahoja ja valtionpalkinnon 1992. Hänelle myönnettiin taiteilijaeläke vuoden 2020 alusta.

## Taiteellinen tuotanto
Kiinnostus mytologioihin ja historiantuntemus näkyvät teoksissa. Erityisenä kiinnostuksen kohteena on ollut maapallo ja Gaia, Äiti Maa. Ojaniemi on tehnyt myös ympäristötaideteoksia, joilla hän on halunnut kohdistaa huomion ihmisen ja luonnon välisten suhteiden tarkasteluun. Näistä hyvä esimerkki on Turussa Myllytunnelissa Gaian Silmä –taideteos, siinä kallion seinämään asetettu sininen silmä tarkkailee tunnelia pitkin ajavia autoja ja muita kulkijoita.  

Valtaosa Ojaniemen tuotannosta on kolmiulotteista: koneveistoksia, puuveistoksia, installaatioita, rakennelmia ja reliefejä. Kaksiulotteisuus on myös ollut koko ajan läsnä maalauksissa, piirustuksissa ja viime aikoina yhä enemmän myös valokuvissa. 

## Julkisia teoksia
* Dominikaanit Turussa, Turku (2005) 
* Piste, Varjomies ja Pilkku, TietoEnator, Helsinki (2000) 
* Toinen Hirvi, Huittinen (2000) 
* Gaian Silmä, Turku (1998) 
* Tiedon pyramidi, Turku (1996) 
* Kävelevä ihminen, Seinäjoki (1991) 
* Sormet Pelissä, Turun Piirustuskoulu, Turku (1986)

## Lähteet
Heinrich Bullinger

**Heinrich Bullinger** () oli sveitsiläinen uskonpuhdistaja sekä Ulrich Zwinglin seuraaja Zürichin hengellisenä johtajana.

## Varhaiset vuodet
Heinrich Bullinger syntyi 18. heinäkuuta 1504 Sveitsin Bremgartenissa samannimisen katolisen papin pojaksi. Hänen isänsä eli laillistamattomassa mutta vakiintuneessa suhteessa Bullingerin äidin kanssa. Tällainen käytäntö oli katolisen papiston selibaattisäädöksestä huolimatta melko yleinen tapa seurakuntapapiston keskuudessa. Suoritettuaan perusopinnot Bullinger lähti 12-vuotiaana Emmerichiin latinakouluun. Vuosien 1519–1522 aikana hän opiskeli Kölnin yliopiston filosofisessa tiedekunnassa ja valmistui sieltä maisteriksi. Opiskelujensa aikana hän tutustui reformaatioon ja ryhtyi sen kannattajaksi.

## Uskonpuhdistuksen palveluksessa
3. helmikuuta 1523 Bullinger kutsuttiin Kappelin luostarikoulun teologiseksi opettajaksi. Hän toimi tässä tehtävässä vuoteen 1529 asti, jolloin hän siirtyi kotikaupunkinsa Bremgartenin kirkkoherraksi. Kyseisenä vuonna hänen oli myös tarkoitus osallistua Marburgin uskontokeskusteluun Zwinglin avustajana, mutta tämä ei toteutunut. Zwinglin kaaduttua 11. lokakuuta 1531 Kappelin taistelussa jäi Zürich ilman uskonnollista johtajaa. Niinpä kaupungin raati kutsui Bullingerin Grossmünsterin saarnaajaksi ja Zürichin kirkon esimieheksi (Antistes). Bullinger aloitti tehtävässään 9. joulukuuta 1531 ja toimi siinä kuolemaansa asti.

Hän oli jollain tavalla mukana Confessio Helvetica priorin (1536) laatimisessa sekä kirjoitti Confessio Helvetica posteriorin vuonna 1561 henkilökohtaisena tunnustuksenaan. Vuonna 1564 hän mahdollisesti täydensi sitä ja sanoi sen olevan teologinen testamenttinsa. Pfalzin vaaliruhtinaan Fredrik III:n tarvitessa valtiopäiville esitystä reformoidun uskon sisällöstä tämä pyysi kanslerinsa välityksellä Bullingerin laatimaa tekstiä käyttöönsä. Jo ennen valtiopäiviä Sveitsin protestanttien edustajat hyväksyivät tekstin Baselia lukuun ottamatta, joka sekin allekirjoitti sen 1642. Pfalzin reformoitujen otettua Bullingerin tunnustuksen käyttöön sen omaksuivat pian myös Skotlannin, Böömin, Unkarin, Siebenbürgenin ja Hollannin reformoidut.

Bullinger kuoli syksyllä 1575.

## Lähde
*

### Lähteet

## Aiheesta muualla
*Heinrich Bullingerin teoksia Post Reformation Digital Libraryssa
Atratsiini

**Atratsiini** (C8H14N5Cl) on triatsiinijohdannaisiin kuuluva heterosyklinen orgaaninen yhdiste. Yhdistettä käytetään maataloudessa rikkaruohomyrkkynä. Euroopan unionin alueella atratsiinin käyttö on ollut kiellettyä vuodesta 2004 alkaen, mutta se on edelleen käytössä muun muassa Yhdysvalloissa ja Kanadassa.

## Ominaisuudet
Huoneenlämpötilassa atratsiini on väritöntä tai valkoista kiteistä ainetta. Yhdiste on käytännöllisesti katsoen veteen liukenematonta. Atratsiini liukenee etanoliin, metanoliin, dietyylieetteriin, asetoniin ja dikloorimetaaniin. Atratsiinin herbisidiset ominaisuudet perustuvat siihen, että se estää fotosynteesin osana olevan elektroninsiirtoketjun. Osalle kasveista kehittyy vastustuskyky atratsiinia kohtaan. Atratsiini ärsyttää erittäin voimakkaasti silmiä. Aine on myrkyllistä maksalle ja eläinkokeissa sen on todettu olevan karsinogeeninen eli syöpää aiheuttava, mutta karsinogeenisuudesta ihmiselle ei ole varmaa tietoa. Atratsiini on umpieritysjärjestelmän häiritsijä eli niin kutsuttu hormonihäirikkö. Atratsiinia pääsee viljelyksiltä pohjaveteen ja vesistöihin. 

## Valmistus ja käyttö
Atratsiinin valmistuksessa syanuurikloridi reagoi ensin etyyliamiinin ja tämän jälkeen isopropyyliamiinin kanssa. Atratsiinia käytetään maataloudessa runsaasti selektiivisenä rikkaruohomyrkkynä muun muassa maissi-, vehnä-, sokeriruoko-, koristekasvi- ja joulukuusiviljelmillä. Tämän lisäksi sitä käytetään myös puistoissa ja puutarhoissa muun muassa nurmikkoalueilla. Se on runsaimmin Yhdysvalloissa käytetty rikkaruohomyrkky ja sitä käytetään vuosittain useita tuhansia tonneja. Atratsiini levitetään joko jauheena tai liuoksena. Markkinoille atratsiini tuli vuonna 1958 Euroopan unionin alueella atratsiinin käyttö on ollut kiellettyä vuodesta 2004, koska käytöstä aiheutuvat pitoisuudet pohjavedessä ovat liian korkeat.

## Lähteet
Lasilättäkala

**Lasilättäkala** (*Sternoptyx diaphana*) on lättäkalojen heimoon kuuluva syvänmeren kalalaji. Se on *[[Sternoptyx]]*-suvun tyyppilaji, ja sen kuvasi ensimmäisenä Johann Hermann vuonna 1781.

Lasilättäkala kasvaa harvoin yli viisisenttiseksi. Se on valtamerten laji, jota tavataan 500–800 metrin syvyydestä sekä päivisin että öisin. Se elää maailmanlaajuisesti trooppisissa ja lauhkeissa merissä.

## Lähteet

## Aiheesta muualla
* ITIS: ''Sternoptyx diaphana'' 
* IUCN: ''Sternoptyx diaphana''
Theodore Nicholas Gill

**Theodore Nicholas Gill** (21. maaliskuuta 1837 – 25. syyskuuta 1914) oli yhdysvaltalainen iktyologi, mammalogi, malakologi ja kirjastonhoitaja.

## Lapsuus, opiskelu ja elämä
Gill syntyi New Yorkissa Yhdysvalloissa ja hän vietti lapsuutensa, ja myös suurimman osan elämästään 164 Grand Streetillä. Alue oli tuolloin enemmänkin maaseutua kuin kaupunkia ja siellä oli puita ja avoimia kenttiä. Hän kävi usein Fultonin kalatorilla ja New Yorkin satamissa mikä sai hänet kiinnostumaan kalatieteestä. Hänen isänsä olisi halunnut hänestä pappia koska ei pitänyt luonnontieteilijä ammattia taloudellisesti turvallisena. 

Gill meni kuitenkin asianajitoimistoon opiskelemaan lakia, mutta hän sai myöhemmin apurahan Philadelphiassa olevaan *Wagner Free Institute of Science* -oppilaitokseen. Vuonna 1860 hän oli myös jonkin aikaa *Columbian College*ssa professorina mutta pian huomattiin että hän ei ollut opettamisesta kiinnostunut. Vuonna 1861 hän aloitti Smithsonian kirjastossa työt ja oli siellä töissä suurimman osan elämästään. Hän kuoli 25. syyskuuta vuonna 1914 aivohalvaukseen.

## Lähteet

## Aiheesta muualla
* Spencer Baird and Ichthyology at the Smithsonian 
* Biographical Memoir of Theodore Nicholas Gill 1837–1914 (pdf)
Araiophos

**Araiophos** on lättäkalojen heimoon kuuluva kalasuku. Siihen kuuluu kaksi puutteellisesti tunnettua lajia, joista kummastakin on tehty vain vähän havaintoja pieneltä alueelta. *[[Araiophos gracilis]]* tunnetaan yhdestä sijainnista Mauna Loan edustalta Havaijilta, ja vuonna 1961 kerätyn kymmenen yksilön lisäksi siitä on tehty yksi sukellusvenehavainto vuonna 2000. Toinen laji, *[[Araiophos eastropas]]* tunnetaan varmuudella vain muutamasta yksilöstä, jotka kaikki on löydetty yhdestä sijainnista Etelä-Kiinan mereltä Filippiineiltä.

## Lajit
* *[[Araiophos eastropas]]*
* *[[Araiophos gracilis]]*

## Lähteet
Samos 2

**Samos 2** oli yhdysvaltalainen tiedustelusatelliitti, joka laukaistiin osaksi Samos-ohjelmaa vuonna 1961. Se oli varhainen elektro-optinen tiedustelusatelliitti, joka tarkoittaa sitä että se lähetti kuvia vastaanottaville asemille Maassa.

## Lähteet
Elise Stefanik

**Elise Marie Stefanik** (s. 2. heinäkuuta 1984 Albany, New York) on yhdysvaltalainen poliitikko republikaanisesta puolueesta. 

Donald Trump on nimesi Stefanikin ehdokkaakseen Yhdysvaltain Yhdistyneiden kansakuntien suurlähettilääksi tammikuusta 2025 alkaen. 27. maaliskuuta 2025 Trump ilmoitti peruneensa Stefanikin ehdokkuuden YK:n suurlähettilääksi kertoen syyksi edustajainhuoneen niukan republikaanienemmistön, jonka jäsenenä Trump halusi Stefanikin pysyvän. 

Stefanik on Israelin vankka tukija, joka on arvostellut YK:ta siitä, ettei se tue riittävästi Israelia konfliktissa Hamasia vastaan.

## Ura
Stefanik on toiminut vuodesta 2015 Yhdysvaltain edustajainhuoneen jäsenenä New Yorkin 21. vaalipiiristä, osavaltion pohjoisosasta. Tullessaan valituksi hän oli 30-vuotiaana kaikkien aikojen nuorin Yhdysvaltain kongressiin valittu nainen. Häntä ennen nuorin oli ollut niin ikään New Yorkin osavaltiosta valittu Elizabeth Holtzman, joka oli 31-vuotias aloittaessaan edustajainhuoneen jäsenenä vuonna 1973. Vuonna 2019 ennätys siirtyi Stefanikilta 29-vuotiaana edustajainhuoneeseen valitulle Alexandria Ocasio-Cortezille, joka hänkin on New Yorkista. 

Stefanik opiskeli Harvardin yliopistossa, pääaineenaan government, ja suoritti Bachelor of Arts -tutkinnon vuonna 2006. Valmistumisensa jälkeen hän työskenteli vuodet 2006–2009 presidentti George W. Bushin hallinnossa, ensin Domestic Policy Councilissa ja myöhemmin Valkoisen talon kansliapäällikön toimistossa.

Vuonna 2009 Stefanik perusti lyhytikäiseksi jääneen, konservatiivisten naisten kirjoituksia julkaisseen American Maggie -verkkosivuston. Vuonna 2011 hän työskenteli ensin uusmediajohtajana Tim Pawlentyn presidentinvaalikampanjaa varten perustetussa Freedom First PACissa ja siirtyi myöhemmin, Pawlentyn luovuttua vaalikilvasta, Bill Kristolin perustaman uuskonservatiivisen Foreign Policy Initiative -ajatushautomon viestintäjohtajaksi. Vuonna 2012 Stefanik avusti varapresidenttiehdokas Paul Ryania tämän valmistautuessa vaaliväittelyyn Joe Bidenia vastaan.

## Yksityiselämä
Stefanik on naimisissa Matthew Mandan kanssa. He avioituivat 19. elokuuta 2017, vuoden kihloissa olon jälkeen. Seurustelun he olivat aloittaneet vuonna 2012. Stefanik on asunut vuodesta 2013 Willsborossa New Yorkissa.

Stefanikilla on isänsä puolelta puolalainen ja äitinsä puolelta italialainen sukutausta. Hän on yrittäjäperheen kasvatti. Hänen isänsä perusti 1990-luvun alussa Premium Plywood Products -nimisen yrityksen, jossa Elisekin on työskennellyt.

## Lähteet

## Aiheesta muualla
* Elise Stefanikin verkkosivut 
*
Millie Bright

**Millie Bright** (s. 21. elokuuta 1993) on englantilainen jalkapalloilija, pelipaikaltaan puolustaja tai keskikenttäpelaaja. Hän on pelannut Englannin maajoukkueessa vuoden 2022 EM-kilpailujen päättyessä 58 maaottelua ja tehnyt niissä viisi maalia.

Bright esiintyi ensimmäisen kerran Englannin naisten maajoukkueessa syyskuussa 2016 ottelussa Belgiaa vastaan. Hän oli mukana vuoden 2017 EM-kilpailuissa, joissa Englanti selviytyi välieriin, ja pelasi ainoana jokaisen Englannin viiden ottelun avauskokoonpanossa. MM-kilpailuissa 2019 hän pelasi avauskokoonpanossa viidessä Englannin seitsemästä ottelusta. Pronssiotteluun hän ei päässyt jouduttuaan välieräottelussa ajetuksi kentältä ulos kahden varoituksen vuoksi. EM-kilpailuissa 2022 hän pelasi joukkueensa kaikki kuusi ottelua avauskokoonpanossa ja voitti kultaa.

Seuratasolla Bright edustaa Englannin superliigassa pelaavaa lontoolaisseura Chelseaa, jonne hän siirtyi joulukuussa 2014 Doncaster Bellesin joukkueesta.

## Lähteet
Jordan Nobbs

**Jordan Nobbs** (s. 8. joulukuuta 1992) on englantilainen jalkapalloilija, pelipaikaltaan keskikenttäpelaaja. Hän on pelannut Englannin maajoukkueessa huhtikuun 2018 loppuun mennessä 52 maaottelua ja tehnyt niissä kuusi maalia. Hän saavutti MM-pronssia vuonna 2015.

Nobbs esiintyi ensimmäisen kerran Englannin naisten maajoukkueessa maaliskuussa 2013 ottelussa Italiaa vastaan. Hän oli mukana vuoden 2013 EM-kilpailuissa, vuoden 2015 MM-kilpailuissa ja vuoden 2017 EM-kilpailuissa. MM-kisoissa 2015 hän pelasi yhden alkusarjaottelun. EM-kisoissa 2017 hän pelasi jokaisessa Englannin viidestä ottelusta ja oli avauskokoonpanossa kaikissa muissa paitsi merkityksettömässä alkulohkon viimeisessä ottelussa. Alkulohko-ottelussa Skotlantia vastaan hän teki maalin. Hän kuului Englannin nuorten joukkueeseen vuonna 2008 alle 17-vuotiaiden MM-kilpailuissa ja vuonna 2010 alle 20-vuotiaiden MM-kilpailuissa.

Seuratasolla Nobbs on edustanut Sunderlandia ja vuodesta 2010 Arsenalia.

## Lähteet

## Aiheesta muualla
Joan Snyder

**Joan Snyder** (s. 16. huhtikuuta 1940 Highland Park, New Jersey) on yhdysvaltalainen taidemaalari. Hän on voittanut MacArthur Fellowship, Guggenheim Fellowship ja National Endowment for the Arts -palkinnot. 

Snyder tuli tunnetuksi 1970-luvun alussa sarjasta *Stroke* (suom. sydänkohtaus)-nimellä kutsuttuja maalauksia, jotka muodostivat hänen ensimmäiset omat näyttelynsä New Yorkissa ja San Franciscossa. Maalaukset olivat mukana Whitney Annual -näyttelyssä (1972), Whitney biennaalissa (1973) ja Corcoran biennaalissa (1975). Snyderin teoksia on nähty useiden gallerioiden ja museoiden näyttelyissä. Vuonna 2005 newyorkilaisen Jewish Museumin näyttely esitteli läpileikkauksen Snyderin 35-vuotisesta urasta.

## Aiheesta muualla

* Joan Snyder artnetissa

## Lähteet
Nikita Parris

**Nikita Parris** (s. 10. maaliskuuta 1994 Toxteth) on englantilainen jalkapalloilija, pelipaikaltaan hyökkääjä. Hän on pelannut Englannin maajoukkueessa vuoden 2022 EM-kilpailujen päättyessä 67 maaottelua ja tehnyt niissä 15 maalia.

Parris esiintyi ensimmäisen kerran Englannin naisten maajoukkueessa kesäkuussa 2016 ottelussa Serbiaa vastaan. Hän oli mukana vuoden 2017 EM-kilpailuissa, joissa hän pelasi kahdessa alkulohko-ottelussa ja teki Portugalia vastaan yhden maalin. MM-kilpailuissa 2019 hän pelasi avauskokoonpanossa kuudessa ottelussa ja tuli vaihtopelaajana kentälle yhdessä ottelussa. Hän teki turnauksessa Englannin ensimmäisen maalin rangaistuspotkusta Skotlantia vastaan. EM-kilpailuissa 2022 hän tuli kahdessa ottelussa vaihdosta kentälle ja voitti kultaa. Parris kuului Englannin nuorten joukkueeseen vuonna 2014 alle 20-vuotiaiden MM-kilpailuissa.

Seuratasolla Parris on edustanut Evertonia ja vuodesta 2015 Manchester Cityä, aluksi lainasopimuksella ja vuonna 2016 Cityn ostamana. Toukokuussa 2019 Parris teki sopimuksen ranskalaisseura Lyonin kanssa. Hän oli voittamassa Mestarien liigaa vuonna 2020 mutta ei pelannut loppuottelussa tultuaan välieräottelussa ulosajetuksi. Hän edusti englantilaisseura Arsenalia kaudella 2021–2022. Elokuussa 2022 hän siirtyi Englannin superliigassa pelaavan Manchester Unitedin riveihin.

## Lähteet
Sabit Hadžić

**Sabit Hadžić** (7. elokuuta 1957 Sarajevo, Bosnia ja Hertsegovinan ST, Jugoslavia – 3. maaliskuuta 2018 Antalya, Turkki) oli bosniahertsegovinalainen koripallovalmentaja ja kilpaurallaan Jugoslaviaa edustanut koripalloilija.

Pelaajana Hadžić kuului Jugoslavian maajoukkueeseen, joka voitti olympiapronssia Los Angelesissa 1984. Hän voitti seurajoukkueessaan Bosnassa Jugoslavian mestaruuksia ja cup-mestaruuksia sekä FIBA Euroliigan mestaruuden vuonna 1979. Valmentajana Hadžić toimi useassa maassa ja Bosnia ja Hertsegovinan miesten maajoukkueessa, joka osallistui hänen alaisuudessaan vuosien 1997, 1999, 2001 ja 2011 EM-kilpailuihin. Hadžić sai 60-vuotiaana helmikuussa 2018 vakavan infarktin ja kuoli Antalyassa 3. maaliskuuta 2018.

## Lähteet
* Sabit Hadžić Bio, Stats, and Results Olympics at Sports-Reference.com 

### Viitteet

## Aiheesta muualla
* Profiili FIBA Archive
Arsinoe (Kypros)

**Arsinoe** () voi viitata seuraaviin antiikin aikaisiin kaupunkeihin Kyproksen saarella:

* Marion eli Arsinoe, kaupunki Akamaksen niemellä Kyproksen länsirannikolla Nea Pafoksen ja Soloin välissä
* Arsinoe, kaupunki Kyproksen itärannikolla nykyisen Famagustan (Ammóchostos) paikalla
* Arsinoe, kaupunki Kyproksen lounaisrannikolla Palaipafoksen ja Nea Pafoksen välissä

## Lähteet
Keryneia (Kypros)

**Keryneia** (, ) oli antiikin aikainen kaupunki ja kaupunkivaltio (*polis*) Kyproksen saarella. Se sijaitsi nykyisen Kyrenian eli kreikkalaisittain Kerýneian kaupungin paikalla. 

## Maantiede

Keryneia sijaitsi Kyproksen pohjoisrannikolla itään Lapethoksesta. Keryneian kaupunkivaltion hallussa ollut alue oli suhteellisen suurikokoinen, ja sen kooksi on arvioitu yli 500 neliökilometriä. 

## Historia

Keryneia oli yksi Kyproksen vanhoista kuningaskunnista. Kreikkalaisessa perinteessä sen perustajana pidettiin Akhaiasta tullutta Kefiosta. Kaupungin paikan läheltä on löydetty merkkejä asutuksesta mykeneläisellä kaudella, mutta kaupungin varsinaiselta paikalta varhaisimmat löydöt ovat vasta hieman myöhemmältä geometriselta kaudelta.

Keryneian historiasta tiedetään suhteellisen vähän. Kaupungin tiedetään olleen olemassa poliksena suuren osan klassista kautta ja ainakin vielä hellenistisen kauden alussa vuonna 323 eaa. Kaupungin nimi esiintyy lukuisissa eri muodoissa, yllä mainittujen lisäksi myös muodoissa *Keryneia*, *Kerynia*, *Kerōnia*, *Keraunia*, *Korōneia*, *Korōnē*, *Kyrēnia*, *Kyrēneia* ja *Kinyreia* (), ja latinaksi myös *Cerinea* ja *Corineum*. Kaupungin kansalaisista käytettiin muun muassa etnonyymejä *Kerynitēs* () ja *Keronitēs* (). 

Keryneian viimeinen kuningas oli oletettavasti Themison. Ptolemaios vangitsi tämän vuonna 312 eaa., koska tämän epäiltiin olleen Antigonoksen puolella. Varhaiskristillisellä kaudella Keryneia oli piispanistuin. Kaupunki säilyi olemassa varhaiselle bysanttilaiselle kaudelle saakka. Se tuhoutui arabien hyökkäyksessä vuonna 647 jaa. Nykyinen Kyrenian kaupunki säilyttää kreikkalaisessa nimessään *Kerýneia* antiikin aikaisen kaupungin nimen; sen länteen vakiintunut nimimuoto *Kyrenia* (*Cyrenia*) on peräisin keskiajalta.

## Rakennukset ja löydökset

Antiikin Keryneian jäänteitä on löydetty eri puolilta nykyistä kaupunkia. Arkaaisen ja klassisen kauden jäänteitä ei kuitenkaan ole löydetty. Kaupunki sijaitsi merenrannalla. Sen satamana toimi lahti nykyisen Kerýneian linnan vieressä. Siinä on jäljellä joitakin aallonmurtajien jäänteitä.

Keryneiassa on ollut ainakin Afroditelle ja Apollonille omistetut pyhäköt sekä gymnasion. Yhden pyhäkön jäänteet, jonka jumaluutta ei tunneta, on löydetty. Kaupungin alueen ulkopuolelta on löydetty hautoja, jotka ovat merkittävimmät antiikin aikaiset löydöt kaupungista. Esinelöydöt ovat paikallisessa museossa sekä Kyproksen museossa Nikosiassa.

## Lähteet
Khytroi

**Khytroi** (, myös *Khytros/Khythroi/Khythereia*, , ) oli antiikin aikainen kaupunki Kyproksen saarella. Se sijaitsi nykyisen Kythréan kylän lähellä sen itäpuolella. 

## Maantiede

Khytroi sijaitsi Kyproksen pohjoisosissa noin yhdeksän kilometrin päässä saaren pohjoisrannikosta. Sen kautta kulki Keryneiasta Salamiihin johtanut tie. Etäisyys kumpaankin kaupunkiin oli noin 37–38 kilometriä. Khytroin lähellä sijaitsi saaren tärkein vesilähde, joka tunnetaan nykyisin nimellä Kefalóvrysi. Siitä johdettiin vettä akveduktilla muun muassa Salamiihin.

## Historia

Khytroi oli yksi Kyproksen vanhoista kuningaskunnista. Sen oletetaan olleen Ateenan siirtokunta. Kreikkalaisen perinteen mukaan sen perustaja oli Khytros, Aledroksen Akamaan pojan poika. Kaupungin kansalaisesta käytettiin etnonyymiä *Khytrios* (). Assyrialaisissa lähteissä kaupunki esiintyy oletettavasti nimimuodossa *Kitrusi*. Kaupungin paikka on ollut asuttu jo mykeneläisellä kaudella eli myöhäisellä pronssikaudella, ja lähiseudulta on löydetty merkkejä asutuksesta jo neoliittisella kaudella.

Khytroin historiasta tiedetään vain vähän. Kreikkalaisissa lähteissä sen nimi esiintyy ensimmäisen kerran vasta Lysiaan puheissa 300-luvulla eaa. Varhaiskristillisellä kaudella Khytroi oli piispanistuin. Kaupunki säilyi olemassa varhaiselle bysanttilaiselle kaudella saakka, mutta hylättiin arabien tuhottua sen vuonna 912.

## Rakennukset ja löydökset

Khytroin kaupunki koostui akropoliista eli yläkaupungista sekä alakaupungista. Akropoliina toimi kaupungin pohjoisosassa ollut kukkula, joka nykyisin tunnetaan nimellä Katsourkás. Alakaupunki levittäytyi sen eteläpuolelle. Kaupunginmuureista ei ole säilynyt jäänteitä.

Kaupungissa tiedetään piirtokirjoitusten perusteella olleen Artemiille, Hermeelle ja Herakleelle omistetut pyhäköt sekä gymnasion, mutta niitä ei ole löydetty. Joku pyhäköistä on mahdollisesti sijainnut akropoliilla. Toiselta kukkulalta kaupungin luoteispuolelta on löydetty Afrodite Pafian pyhäkön rauniot. Pyhäkkö on ollut käytössä arkaaiselta roomalaiselle kaudelle saakka. Khytroihin liittyi myös Apollon Agyateen pyhäkkö, joka on löydetty noin kolme kilometriä kaupungin paikasta etelään. Se on ollut käytössä arkaaiselta hellenistiselle kaudelle. Kaupungin hautausmaat on löydetty sen etelä- ja kaakkoispuolelta.

Khytroista tehdyt esinelöydöt ovat Kyproksen museossa Nikosiassa. Löytöihin lukeutuu muun muassa suurikokoinen keisari Septimius Severusta esittävä pronssipatsas.

## Lähteet